b"\n_START_ARTICLE_\nN'toko\n_START_SECTION_\nSodelovanja\n_START_PARAGRAPH_\nPoleg skupine Moveknowledgement je dejaven kot DJ in organizator v Safari Kruju, v katerem skupaj z Igorjem Vukom in svojo soprogo Zano Fabjan Bla\xc5\xbei\xc4\x8d (Zana Caroline) organizira in nastopa na mese\xc4\x8dnih dogodkih na Metelkovi v Ljubljani. Z \xc5\xbeeno glasbeno sodelujeta tudi v angle\xc5\xa1ko-japonsko-slovenskem kolektivu Trinitron. Poleg Jake Bergerja na bobnih in Marka Karlov\xc4\x8deca na saksofonu in kitari je s svojim vokalom in elektroniko del tria Ghosts of time. Redno posoja vokal tudi kolektivu BeatMyth, ki ga sestavljajo Igor Vuk (DJ PlankTon), Mitja Pritr\xc5\xbenik (Mike Preeters) in Bo\xc5\xa1tjan Pirnar. Njegov samostojni projekt pa je Shampoo guy; pod tem imenom ustvarja instrumentalno,_NEWLINE_klubsko glasbo, ki zveni kot electro, techno, hiphop in house. Pri ustvarjanju glasbe ima nanj mo\xc4\x8dan vpliv Japonska, kjer je nekaj mesecev \xc5\xbeivel in tam izdal tudi nekaj solisti\xc4\x8dnih albumov.\n_START_SECTION_\nVplivi\n_START_PARAGRAPH_\nV nekem intervjuju je na vpra\xc5\xa1anje, kateri glasbeniki so najbolj izoblikovali njegov glasbeni okus, odgovoril takole: _NEWLINE_\xc2\xbb12-14 let: Bon Jovi, Aerosmith, Poison\xe2\x80\xa6, 14-16 let: Guns and Roses, Metallica, Nirvana\xe2\x80\xa6, 16-18 let: 2pac, Dr. Dre, Snoop Dogg\xe2\x80\xa6, 18-20 let: Fugees, Mos Def, The Roots\xe2\x80\xa6, 20-22 let: Hendrix, The Doors, Miles Davis\xe2\x80\xa6, 22-24 let: Sage Francis, Aesop Rock, Dose One\xe2\x80\xa6, 24-26 let: The Boredoms, Otomo Yoshihide, Shibusa Shirazu Orchestra\xe2\x80\xa6, 26-28 let: Tom Waits, Bj\xc3\xb6rk, more Boredoms\xe2\x80\xa6, 28-30 let: LCD Soundsystem, Justice, Soulwax\xe2\x80\xa6, 30-do danes: Nakata Yasutaka, Lil Wayne,\xe2\x80\xa6\xc2\xab._NEWLINE_Pravi, da so se njegovi kriteriji o dobrem freestylu zvi\xc5\xa1ali, ko je prvi\xc4\x8d sli\xc5\xa1al Sagea Francisa. Z njim se je neko\xc4\x8d tudi pomeril v freestylu.\n_START_SECTION_\nCesarjeva nova podoba\n_START_PARAGRAPH_\nCesarjeva nova podoba je N'tokov prvi solisti\xc4\x8dni album. Snemanje je potekalo zgolj dva tedna v hrva\xc5\xa1kem Osijeku, iz\xc5\xa1el pa je 17. novembra 2003. Na plo\xc5\xa1\xc4\x8di je trinajst pesmi. Na plo\xc5\xa1\xc4\x8di so trije gostje - Samo Boris, Tremens in Katja Plut. Besedila se dotikajo problematik sodobne dru\xc5\xbebe. V pesmi Kratek stik na primer opisuje zgodbo odra\xc5\xa1\xc4\x8dajo\xc4\x8dega de\xc4\x8dka, ki se spopada z lastno odtujenostjo od okolice, ni razumljen niti doma niti v \xc5\xa1oli ali med prijatelji in zato pristane v  zaprtem oddelku psihiatri\xc4\x8dne bolni\xc5\xa1nice. V Seksu v mestu govori o spolnosti, ki je na eni strani danes prisotna v glasbenih besedilih, oglasih itd., po drugi pa je na nek na\xc4\x8din \xc5\xa1e vedno tabu tema. Pesem Prilika o izgubljenem MC-ju je pripoved o sprva neuspe\xc5\xa1nem MC-ju, ki nato do\xc5\xbeivi velik uspeh in padec, ljudje namre\xc4\x8d\xc2\xa0\xc2\xbbho\xc4\x8djo zabavlja\xc4\x8de, ne pa glasbenike\xc2\xab, v Dvojni morali pa izpostavi problem dvoli\xc4\x8dnosti v dru\xc5\xbebi.\n_START_SECTION_\nWhere's Waldo\n_START_PARAGRAPH_\nje prva N'tokova mala plo\xc5\xa1\xc4\x8da in obsega sedem pesmi: Intro, Freedom fries, Frontman, Alice, Lazy syd, Crazy horse in Black book. N'toko in producent Borjan sta EP zasnovala, spisala in posnela v zgolj treh dneh, pri tem pa sta uporabila glasbeno podlago kontrabasista \xc5\xbdige Goloba. Gre za zvo\xc4\x8dno eksperimentiranje, temu primerna pa so tudi besedila, ki so precej fragmentarna.\n_START_SECTION_\nElixiryproslam\n_START_PARAGRAPH_\nElixiryproslam je druga N'tokova mala plo\xc5\xa1\xc4\x8da na njej pa je osem pesmi: Off Tune, Why Aren't You Turning Into A Robot? Pt. 1, Why Aren't You Turning Into A Robot? Pt. 2, Madonna, Fresh, Rocketeer, Robot Power in Elixiryproslam. Pesmi Why Aren't You_NEWLINE_Turning Into A Robot Pt. 2 in Madonna je N'toko napisal in posnel sam, pri Robot Power je pri tem sodeloval z Miho \xc5\xa0ajino, ostale pesmi pa so plod skupinske improvizacije s \xc5\xa0ajino, Borom Zakonj\xc5\xa1kom, Dejanom Slakom, \xc5\xbdigo Langusom, Galom Gjurinom in Dejanom Lapajno. Vsa besedila so N'tokova, je tudi avtor risbe na ovitku (prvih 50 izvodov je porisal sam). V glasbenem pogledu spada glasba iz EP-ja Elixiryproslam_NEWLINE_v svet psihadelije, rocka in noisea, hkrati pa je ohranjen tudi prvinski hip_NEWLINE_hop.\n_START_SECTION_\nEx Shanti/Future Shanti\n_START_PARAGRAPH_\nEx Shanti/Future Shanti je prvi N'tokov solisti\xc4\x8dni album v angle\xc5\xa1kem jeziku in obsega osem pesmi: Superhuman, Astroboy and Catwoman, Masterplan, Posing, Pillow Fight, Fashion Crisis (feat. Kim from Uhnellys), Ex Shanti/Future Shanti in Masterplan (Beatmyth rmx), narejenih v letih 2008 in 2009 zgolj s sintetizatorjem in ra\xc4\x8dunalnikom. Je rezultat N'tokovega \xc5\xa1estmese\xc4\x8dnega bivanja na Japonskem._NEWLINE_Soproducent albuma je Igor Vuk, sicer pa je v celoti N'tokovo delo, za besedila, glasbene podlage in aran\xc5\xbema je namre\xc4\x8d poskrbel sam. Pri pesmi Fashion Crisis gostuje Kim iz japonske glasbene zasedbe Uhnellys.\n_START_SECTION_\nParada ljubezni\n_START_PARAGRAPH_\nN'tokov tretji solisti\xc4\x8dni album v slovenskem jeziku je Parada ljubezni._NEWLINE_Na njem je deset pesmi. Glasbena redakcija Radia \xc5\xa0tudent je album ozna\xc4\x8dila za najbolj\xc5\xa1o doma\xc4\x8do plo\xc5\xa1\xc4\x8do leta 2010. N'toko je za vsa besedila, vokale in glasbene podlage (razen ene \xe2\x80\x93 soproducent albuma je Igor Vuk) poskrbel sam. Besedila so zopet dru\xc5\xbebeno kriti\xc4\x8dna, predvsem kriti\xc4\x8den je do sodobnih oblik nestrpnosti. V N'toko ne obstaja se z zanikanjem samega sebe znebi svojega ega in tako, pravi v nekem intervjuju, la\xc5\xbeje sporo\xc4\x8di stvari, ki jih \xc5\xbeeli z albumom sporo\xc4\x8diti. V pesmi Zig zig postavi ogledalo Slovencem, kot njihove temeljne vrednote omenja varnost, udobje in zasebnost, govori pa tudi o novih oblikah nacizma v dana\xc5\xa1njem svetu. V Khanu in Barbi se ukvarja s_NEWLINE_problematiko spolne identitete. S pripovedovanjem o medvedji dru\xc5\xbeini razlo\xc5\xbei, da je spolov toliko, kolikor je ljudi na svetu. V \xc5\xbdivih mejah govori o individualizmu in o zaigrani zunanji podobi, v katero zavijamo resni\xc4\x8dne sebe. V zaklju\xc4\x8dni pesmi Parada ljubezni sporo\xc4\x8da, da je individualizem novodobno \xc4\x8dredni\xc5\xa1tvo. S pomo\xc4\x8djo podobe iz stare slovenske freske Mrtva\xc5\xa1ki ples naka\xc5\xbee, da kot skupnost oz. dru\xc5\xbeba obstajamo, a vsak bi bil raje sam.\n_START_SECTION_\nFight Like a Girl\n_START_PARAGRAPH_\nFight like a girl je N'tokov tretja mala plo\xc5\xa1\xc4\x8da in vsebuje pet pesmi: Time machines, Fight like a girl, Smash, Snob (feat. Volatile) in Mass appeal. Pesem \xc2\xbbSnob\xc2\xab\xc2\xa0je rezultat sodelovanja s slovensko/\xc5\xa1vicarsko producentsko navezo Volatile, za ostale glasbene podlage in vokale je poskrbel N'toko sam, Igor Vuk pa je tudi pri tej mali plo\xc5\xa1\xc4\x8di poskrbel za snemanje vokalov in postprodukcijo vseh ostalih pesmi. Besedila  so fragmentarna in dru\xc5\xbebenokriti\xc4\x8dna."